Diari Oficial de la Generalitat Valenciana


Sumari del DOGV 6602, del 06-09-2011 (2011/9168)

DECRET 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient.
------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/09/02/112/dof/vci/html**

### Dades del document

Número de DOGV
:   6602

Data del DOGV
:   06-09-2011

Secció del DOGV
:   I. DISPOSICIONS GENERALS

Número del document
:   2011/9168


Data del document
:   02-09-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Conselleria d'Infraestructures, Territori i Medi Ambient
    * legislació
    * administració regional
    * reglament intern

DECRET 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient. [2011/9168]  
PREÀMBUL  
  
El Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, entre les quals es troba la Conselleria d'Infraestructures, Territori i Medi Ambient, li assigna en l'article 8 les competències en matèria d'obres públiques, ordenació del territori i del litoral, habitatge i qualitat de l'edificació, transports, ports i aeroports, medi ambient, paisatge i canvi climàtic; així mateix, estructura la Conselleria d'Infraestructures, Territori i Medi Ambient en els òrgans superiors següents: Secretaria Autonòmica d'Infraestructures i Transport i Secretaria Autonòmica de Territori, Medi Ambient i Paisatge.  
  
D'altra banda, el Decret 75/2011, de 24 de juny, del Consell, establix l'estructura orgànica bàsica de la Presidència i de les conselleries de la Generalitat, i regula en el títol VII la Conselleria d'Infraestructures, Territori i Medi Ambient.  
Així mateix, el Decret 89/2011, de 26 d'agost, del Consell, modifica els articles 1, 3, 5, 16, 17 i 23 del Decret 75/2011, de 24 de juny, del Consell, que establix l'estructura orgànica bàsica de la Presidència i de les conselleries de la Generalitat.  
Com a conseqüència de les modificacions, és necessari dictar una nova norma que regule l'estructura orgànica i funcional de la Conselleria d'Infraestructures, Territori i Medi Ambient i determine les funcions que s'atribuïxen als òrgans superiors, als centres directius que la formen, així com a les unitats administratives que s'adscriuen a cada un d'estos.  
Per tot això, de conformitat amb el que establixen els articles 28.f i 64 de la Llei 5/1983, de 30 de desembre, del Consell, a proposta de la consellera d'Infraestructures, Territori i Medi Ambient i amb la deliberació prèvia del Consell, en la reunió del dia 2 de setembre de 2011,   
  
  
DECRETE  
  
TÍTOL I  
Disposicions generals  
  
Article 1. La Conselleria d'Infraestructures, Territori i Medi Ambient  
  
1. La Conselleria d'Infraestructures, Territori i Medi Ambient és el màxim òrgan responsable del Consell en matèria d'obres públiques, ordenació del territori i del litoral, habitatge i qualitat de l'edificació, transports, ports i aeroports, medi ambient, paisatge i canvi climàtic.  
  
2. Territorialment, la Conselleria s'organitza en servicis centrals i direccions territorials i, funcionalment, en òrgans superiors, nivell directiu i nivell administratiu.  
  
Article 2. Els òrgans superiors i el nivell directiu  
Sota l'autoritat de la persona titular, la Conselleria d'Infraestructures, Territori i Medi Ambient està integrada pels òrgans superiors i centres directius següents:  
a) Secretaria Autonòmica d'Infraestructures i Transport  
b) Secretaria Autonòmica de Territori, Medi Ambient i Paisatge  
c) Sotssecretaria  
d) Direcció General d'Obres Públiques, Projectes Urbans i Habitatge  
e) Direcció General de Transports i Logística  
f) Direcció General del Medi Natural  
g) Direcció General d'Avaluació Ambiental i Territorial  
h) Direcció General de Qualitat Ambiental.  
  
Article 3. El nivell administratiu  
1. El nivell administratiu de la Conselleria està constituït per totes les unitats que depenen directament de la persona titular de la Conselleria d'Infraestructures, Territori i Medi Ambient, de la Secretaria Autonòmica d'Infraestructures i Transport, de la Secretaria Autonòmica de Territori, Medi Ambient i Paisatge, de la Sotssecretaria i de les direccions generals del departament.  
2. La Secretaria General Administrativa, amb la jerarquia màxima del nivell administratiu, atendrà tots els servicis generals de la Conselleria, sota la dependència de la Sotssecretaria.  
  
Article 4. Les entitats adscrites   
1. S'adscriuen a la Conselleria d'Infraestructures, Territori i Medi Ambient les entitats de dret públic següents que es regiran per la seua normativa específica: Ferrocarrils de la Generalitat Valenciana (FGV), Ens Gestor de la Xarxa de Transport i de Ports de la Generalitat (GTP), Agència Valenciana de Mobilitat (aVM) i l'Institut del Paisatge de la Generalitat.  
2. S'adscriu a la Conselleria d'Infraestructures, Territori i Medi Ambient l'Institut Cartogràfic Valencià, organisme autònom que es regirà per la seua normativa específica.  
3. S'adscriuen a la Conselleria d'Infraestructures, Territori i Medi Ambient les societats mercantils següents que es regiran per la seua normativa específica: l'Institut Valencià d'Habitatge, SA (IVVSA) i VAERSA Valenciana d'Aprofitament Energètic de Residus, SA.  
  
  
  
TÍTOL II  
Estructura i funcions dels òrgans superiors,  
 directius i servicis centrals de la Conselleria  
  
CAPÍTOL I  
De la persona titular de la Conselleria   
d'Infraestructures, Territori i Medi Ambient  
  
Article 5. Les atribucions del conseller o de la consellera  
1. La persona titular de la Conselleria d'Infraestructures, Territori i Medi Ambient és l'òrgan jeràrquic superior del departament i exercix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria d'Infraestructures, Territori i Medi Ambient.  
  
2. La persona titular de la Conselleria, sota l'autoritat superior del Consell, assumix la representació orgànica de la Conselleria d'Infraestructures, Territori i Medi Ambient davant de qualsevol classe d'institucions públiques i privades.  
  
Article 6. Els gabinets  
1. El gabinet de la persona titular de la Conselleria és la unitat de suport, assessorament i assistència immediata al titular del departament, de qui depén directament.  
2. El gabinet de la persona titular de la Conselleria té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques, així com el desenvolupament de totes les funcions que se li encomanen.  
3. Depenent funcionalment de la persona titular de la Conselleria i orgànicament de la Sotssecretaria, a la Subdirecció General del Gabinet Tècnic li corresponen les funcions concernents a assessorament tècnic, informes, estudis, documentació i seguiment parlamentari.  
  
4. La Subdirecció General del Gabinet Tècnic s'estructura en els servicis següents:   
a) Servici d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i la documentació sobre les matèries pròpies de la Conselleria, preparar els informes i estudis tècnics i memòries necessaris, proposar i tramitar les actuacions de la Conselleria relacionades amb l'activitat parlamentària i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
b) Servici de Documentació, Publicacions i Estadística Departamental, al qual correspon gestionar les bases de dades documentals d'interés per a la Conselleria, col·laborar en el tractament, organització i recuperació de la documentació rellevant per al desenvolupament de les funcions d'assessorament corresponents a la Subdirecció General, proposar i elaborar publicacions i estadístiques en matèria de la Conselleria i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
Article 7. Substitució en cas d'absència, vacant o malaltia  
1. En els casos d'absència o malaltia de la persona titular del departament, serà aplicable el que disposa l'apartat i) de l'article 12.1 de la Llei 5/1983, de 30 de desembre, del Consell. Fins que es resolga la substitució, les funcions d'aquell o aquella com a titular del departament, a excepció de les que li corresponen com a membre del Consell de la Generalitat, seran exercides temporalment seguint l'orde de prelació establit en l'article 2 d'este reglament.   
2. L'orde esmentat serà aplicable així mateix, a l'efecte de la seua substitució, per a les secretaries autonòmiques, Sotssecretaria i direccions generals.  
El que establixen els paràgrafs anteriors s'entén sense perjuí del que, si és el cas, dispose la persona titular de la Conselleria mitjançant una resolució.  
  
CAPÍTOL II  
De la Secretaria Autonòmica d'Infraestructures i Transport  
  
Article 8. Secretaria Autonòmica d'Infraestructures i Transport  
1. Sota l'autoritat de la persona titular de la Conselleria d'Infraestructures, Territori i Medi Ambient, la Secretaria Autonòmica d'Infraestructures i Transport és l'òrgan superior que exercix les competències que li atribuïx l'article 68 de la Llei del Consell en matèria d'obres públiques, transports i logística, ports, costes, aeroports, actuacions pròpies en matèria de sòl, incloent-hi les que fan referència a sòl industrial; arquitectura, projectes urbans i equipaments, habitatge i qualitat de l'edificació.  
2. Correspon a la persona titular de la Secretaria Autonòmica dirigir i coordinar els centres directius que s'adscriguen sota la seua dependència, i també les unitats administratives integrades en estos.  
3. La Secretaria Autonòmica d'Infraestructures i Transport està integrada per les direccions generals d'Obres Públiques, Projectes Urbans i Habitatge i de Transports i Logística.  
4. L'entitat de dret públic Ferrocarrils de la Generalitat Valenciana (FGV) queda adscrita a la Conselleria d'Infraestructures, Territori i Medi Ambient per mitjà d'esta Secretaria Autonòmica.  
  
Secció primera  
Direcció General d'Obres Públiques,   
Projectes Urbans i Habitatge   
  
Article 9. Competències  
1. La Direcció General d'Obres Públiques, Projectes Urbans i Habitatge és el centre directiu dependent de la Secretaria Autonòmica d'Infraestructures i Transport que exercix les competències que li atribuïx l'article 70 de la Llei del Consell en matèria d'infraestructures públiques, arquitectura, projectes i actuacions urbanes, equipaments, habitatge i qualitat de l'edificació, gestió i coordinació del patrimoni públic d'habitatge, plans d'habitatge, sòl i actuacions concertades amb ens locals en matèria de patrimoni urbà i pla de millora municipal.  
  
2. La societat mercantil Institut Valencià d'Habitatge, SA (IVVSA) queda adscrita a la Conselleria d'Infraestructures, Territori i Medi Ambient per mitjà d'esta Direcció General.  
  
Article 10. Estructura  
Per al desenvolupament de les seues competències, la Direcció General d'Obres Públiques, Projectes Urbans i Habitatge s'estructura en les unitats següents:  
1. Subdirecció General d'Infraestructures Públiques, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
  
a) Servici d'Infraestructures Públiques, al qual correspon la construcció i la conservació d'infraestructures públiques i en relació amb això la formulació de propostes de programació tècnica i econòmica; la concertació amb altres administracions i entitats per al desenvolupament de cada actuació i la implementació dels procediments tendents a la seua conclusió amb els millors nivells possibles d'eficiència i de qualitat; l'impuls i el seguiment de les relacions amb altres ens o òrgans de la Generalitat o d'altres administracions en desplegament d'acords, convenis, comandes o altres instruments de col·laboració en matèria d'execució de les actuacions i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
b) Servici de Projectes d'Infraestructures, al qual correspon la formulació dels projectes d'infraestructures públiques, com també de la resta de documents tècnics que siguen necessaris per al desenvolupament de les diverses actuacions; la concertació amb altres administracions i entitats per a la formulació de cada un d'estos i l'impuls, el seguiment i la proposta de resolució dels tràmits d'informació pública i informe institucional que calga. Si és el cas, i en col·laboració amb altres servicis, l'impuls d'actuacions integrades o relacionades amb les desenvolupades en matèria de sòl i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
c) Servici d'Innovació i Normativa, al qual correspon la formulació i la coordinació d'anàlisis, d'estudis i l'execució d'actuacions que impulsen la innovació en matèria d'infraestructures; la formulació de propostes de normativa en la matèria; la coordinació de les accions en matèria d'innovació i normativa amb les que desenrotllen altres organismes i administracions, i el desenvolupament d'aquelles actuacions singulars que li siguen encomanades per la Direcció General quant als aspectes abans assenyalats i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
2. Subdirecció General de Projectes Urbans i Habitatge, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
  
a) Servici de Planificació d'Habitatge i Sòl, al qual correspon la formulació i la implementació de polítiques d'habitatge i sòl i, en relació amb això, la realització d'anàlisis i d'estudis sobre la composició, les característiques i la utilització del parc d'habitatges; l'impuls d'accions i de propostes tendents a la millora i a l'ampliació; les polítiques de rehabilitació i de revitalització urbana, com també les de sòl; l'accés a l'habitatge en compra o lloguer; la gestió del parc públic d'habitatges i les accions integrals sobre àrees urbanes especialment desfavorides i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
b) Servici d'Ajudes a l'Habitatge, al qual correspon el desenvolupament de la gestió en matèria d'habitatge, la tramitació i la resolució de les diverses línies d'ajuda en matèria d'habitatge i sòl i l'impuls i el seguiment dels instruments de comanda i/o col·laboració amb altres ens i òrgans de la Generalitat i d'altres administracions en matèria d'habitatge i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
c) Servici de Qualitat de l'Edificació, al qual correspon el desenvolupament de l'acció normativa, de control, divulgació i impuls d'accions concretes tendents a la millora de la qualitat de l'edificació, ja siga de manera directa o en col·laboració amb altres administracions, amb la universitat o altres institucions i organismes i, si és el cas, amb el sector privat. Així mateix, el desenvolupament de línies concretes de treball en matèria d'eficiència energètica, accessibilitat, domòtica, rehabilitació i sostenibilitat del procés constructiu i formació del conjunt de professionals que intervenen en el procés edificatori i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
d) Servici d'Arquitectura i Projectes Urbans, al qual correspon el desenvolupament d'actuacions encaminades a la millora de la qualitat urbana per mitjà del desplegament de projectes específics en matèria d'habilitació de l'espai públic, equipaments públics, recuperació del patrimoni arquitectònic i històric, ordenació de servicis i instal·lacions urbanes, accions específiques en relació amb el paisatge urbà i altres semblants; l'impuls d'accions divulgatives, normatives i l'execució d'elements singulars en relació amb les bones pràctiques en matèria d'arquitectura i qualitat urbana; desenvolupament dels projectes singulars que li siguen encomanats bé de manera directa bé en col·laboració amb altres òrgans de la Generalitat o d'altres administracions; l'impuls d'accions específiques per a la recuperació i revitalització dels nuclis històrics de les ciutats de la Comunitat Valenciana i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
e) Servici de Cooperació, al qual correspon l'impuls i la coordinació dels programes de la Generalitat d'inversió en cooperació amb els municipis, i també la gestió de totes aquelles que s'orienten a través de línies de subvenció, convenis i altres instruments per mitjà dels quals corresponga l'execució directa de les inversions als respectius municipis i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
Secció segona  
Direcció General de Transports i Logística   
  
Article 11. Competències  
1. La Direcció General de Transports i Logística és el centre directiu dependent de la Secretaria Autonòmica d'Infraestructures i Transport que exercix les competències que li atribuïx l'article 70 de la Llei del Consell en matèria de planificació i logística del transport, planificació, coordinació i execució de l'oferta intermodal del transport a la Comunitat Valenciana, seguretat viària, seguretat i ordenació del transport; administració de costes, planificació de ports i infraestructures portuàries de competència autonòmica, així com la gestió i l'explotació d'estos; aeroports; gestió de la xarxa de transports que comprén l'explotació i la concessió de totes les infraestructures de transports de la Generalitat i mobilitat metropolitana.  
  
2. Les entitats de dret públic Ens Gestor de la Xarxa de Transport i de Ports de la Generalitat (GTP) i l'Agència Valenciana de Mobilitat (aVM) queden adscrites a la Conselleria d'Infraestructures, Territori i Medi Ambient per mitjà d'esta Direcció General.  
  
Article 12. Estructura  
Per al desenvolupament de les seues competències, la Direcció General de Transports i Logística s'estructura en les unitats següents:  
1. Subdirecció General de Planificació, Logística i Seguretat, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
a) Servici de Planificació, el qual durà a terme l'elaboració d'informes i propostes relatius a la planificació de les infraestructures públiques de la Comunitat Valenciana (carreteres, ferrocarril, ports, aeroports i costes), com també la programació necessària per a la formulació dels plans corresponents i el desenvolupament dels documents de planificació detallada que es requerisquen. Elaborarà, així mateix, els estudis tècnics necessaris per a la caracterització de la demanda de transport i els patrons de mobilitat en els distints àmbits territorials de la Comunitat Valenciana com a base de l'acció planificadora de les infraestructures del transport; elaborarà els informes que siguen requerits reglamentàriament per altres òrgans administratius en relació amb la planificació de les infraestructures de la Comunitat Valenciana i informarà sobre totes aquelles actuacions que en matèria d'infraestructures puguen escometre altres administracions amb repercussió en el territori de la Comunitat Valenciana; durà a terme les accions necessàries per a concretar en programes de desenvolupament sectorial la planificació general de les infraestructures públiques a fi de facilitar la seua inclusió en els programes pressupostaris corresponents i gestionarà els distints aspectes que afecten la política tarifària del transport en l'àmbit de les competències autonòmiques i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
b) Servici de Seguretat Viària, al qual corresponen les funcions encaminades a millorar la seguretat viària de les carreteres basant-se en l'obtenció d'informació sobre l'estat real de funcionament de la xarxa, la seua anàlisi i diagnòstic i l'elaboració de propostes de planificació i actuacions concretes per al seu desenvolupament pels òrgans competents; elaborarà els informes que siguen requerits per la Direcció General sobre la situació de l'accidentabilitat de la xarxa viària de la Comunitat Valenciana i assumirà la coordinació en matèria de protecció civil amb les altres institucions i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
c) Servici de Seguretat i Ordenació del Transport, al qual s'adscriuen les funcions relatives a l'estudi i proposta d'actuacions de caràcter normatiu o reglamentari que haja de promoure la Direcció General en l'àmbit de la seguretat i l'ordenació del transport, i també la coordinació en este mateix àmbit de les actuacions dels servicis territorials de la Direcció General o, si és el cas, de l'Agència Valenciana de Mobilitat. Assumirà l'impuls i la gestió dels plans de seguretat en transport i d'inspecció; elaborarà els informes i les propostes de resolució d'aquells expedients que excedisquen de les competències resolutives dels servicis territorials de la Direcció General i coordinarà la funció inspectora d'estos, a fi de garantir la unitat de criteri de la Direcció General; durà a terme les funcions de formació, tant del personal d'administració del transport com de les empreses transportistes, en matèries de transport terrestre. Assumirà, així mateix, la direcció i la coordinació de les juntes arbitrals de transport de la Comunitat Valenciana i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
d) Servici de Logística i Intermodalitat, el qual en l'àmbit de la logística durà a terme l'elaboració d'informes i propostes relatius a la formulació del sistema logístic a la Comunitat Valenciana, així com l'elaboració i el desenvolupament de la planificació de la infraestructura logística necessària. En l'àmbit de la intermodalitat elaborarà les propostes requerides per a promoure la utilització conjunta i combinada dels distints modes de transport, de resultes de les quals programarà les actuacions que es deduïsquen en matèria d'instal·lacions d'intercanvi modal; informarà sobre totes aquelles actuacions que en els àmbits de la logística i la intermodalitat puguen escometre altres administracions amb repercussió en el territori de la Comunitat Valenciana i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
2. Subdirecció General de Ports, Aeroports i Costes, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
  
a) Servici d'Administració de Ports, el qual durà a terme les funcions de gestió i liquidació de taxes i cànons i la resolució dels recursos; tramitació dels expedients de concessions i autoritzacions; disciplina i propostes d'utilització dels espais portuaris; gestió de les competències en matèria de titulacions nauticoesportives; gestió del transport marítim entre ports de la Comunitat; redacció de propostes normatives, instruccions i circulars; així com assessorament tecnicoadministratiu en matèria de ports als servicis de la Subdirecció General i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
b) Servici d'Explotació de Ports, el qual assumirà les funcions de direcció tècnica, coordinació, gestió mediambiental, explotació, conservació i policia, tant de les instal·lacions portuàries de la Generalitat com dels servicis que s'hi presten; proposta de delimitació d'espais i usos portuaris, i l'anàlisi i avaluació tècnica; així com l'emissió d'informes tècnics per a l'elaboració dels informes preceptius a l'administració general de l'Estat en matèria de ports i aquelles altres funcions que se li encomanen en matèria de la seua competència.  
  
c) Servici d'Aeroports i Costes, el qual durà a terme les funcions de coordinació de la vigilància de la zona de servitud de protecció de costes i tramitarà els expedients d'autorització i sanció, així com l'emissió d'informes tècnics en esta matèria; li correspondrà l'elaboració d'informes relatius a les actuacions en matèria de costes i la coordinació i el seguiment de les actuacions de les diferents administracions amb incidència en el territori costaner; en particular els informes als expedients de l'administració general de l'Estat corresponents a la delimitació del domini públic maritimoterrestre. Respecte de les instal·lacions aeroportuàries de competència autonòmica, li correspondrà la tramitació d'expedients d'autorització i sanció, com també l'emissió d'informes tècnics en la matèria i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
CAPÍTOL III  
De la Secretaria Autonòmica de Territori,  
Medi Ambient i Paisatge   
  
Article 13. Secretaria Autonòmica de Territori, Medi Ambient i Paisatge   
1. Sota l'autoritat de la persona titular de la Conselleria d'Infraestructures, Territori i Medi Ambient, la Secretaria Autonòmica de Territori, Medi Ambient i Paisatge és l'òrgan superior que exercix les competències que li atribuïx l'article 68 de la Llei del Consell en matèria d'ordenació, planificació i actuacions territorials estratègiques, paisatge, espais naturals i biodiversitat, avaluació ambiental, coordinació territorial, cartografia, urbanisme, qualitat ambiental, residus i canvi climàtic.  
  
2. Correspon a la persona titular de la Secretaria Autonòmica dirigir i coordinar els centres directius que s'adscriguen sota la seua dependència, i també les unitats administratives hi integrades.   
3. La Secretaria Autonòmica de Territori, Medi Ambient i Paisatge està integrada per les direccions generals del Medi Natural, d'Avaluació Ambiental i Territorial i de Qualitat Ambiental i per la Subdirecció General d'Ordenació, Planificació i Actuacions Territorials Estratègiques.  
4. La societat mercantil VAERSA Valenciana d'Aprofitament Energètic de Residus, SA, queda adscrita a la Conselleria d'Infraestructures, Territori i Medi Ambient per mitjà d'esta Secretaria Autonòmica.  
  
5. L'organisme autònom Institut Cartogràfic Valencià queda adscrit a la Conselleria d'Infraestructures, Territori i Medi Ambient per mitjà d'esta Secretaria Autonòmica.  
  
Secció primera  
Direcció General del Medi Natural  
  
Article 14. Competències  
1. La Direcció General del Medi Natural és el centre directiu dependent de la Secretaria Autonòmica de Territori, Medi Ambient i Paisatge que exercix les competències que li atribuïx l'article 70 de la Llei del Consell en matèria d'espais naturals i biodiversitat, gestió forestal i camins ramaders, caça, pesca esportiva i gestió de parcs naturals en el marc de la infraestructura verda del territori.  
2. Estan adscrits a la Direcció General del Medi Natural els directors conservadors o les directores conservadores dels espais naturals protegits, sobre els quals exercirà la coordinació. Les funcions dels directors conservadors o de les directores conservadores s'especifiquen en l'article 49 de la Llei 11/1994, de 27 de desembre, d'Espais Naturals Protegits de la Comunitat Valenciana, o norma que la substituïsca.  
  
Article 15. Estructura  
Per al desenvolupament de les seues competències, la Direcció General del Medi Natural s'estructura en les unitats següents:  
1. Subdirecció General del Medi Natural, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
a) Servici d'Espais Naturals i Biodiversitat, al qual corresponen les actuacions de conservació, gestió i planificació dels espais de la Xarxa Ecològica Europea Natura 2000; l'avaluació de repercussions de plans i projectes sobre la xarxa esmentada; el seguiment, estudi, protecció i recuperació de les espècies silvestres de fauna i flora: el manteniment del Banc de Dades de Biodiversitat de la Comunitat Valenciana i dels catàlegs d'espècies amenaçades; la gestió de les microreserves de flora i reserves de fauna; els plans i programes de recuperació d'espècies i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
b) Servici d'Ordenació i Gestió Forestal, al qual corresponen les funcions d'ordenació integrada i de gestió sostenible dels recursos forestals i, específicament, de les forests d'utilitat pública i forests patrimonials de la Generalitat; l'aprofitament de les rendes forestals; la conservació i defensa hidrologicoforestal; els camins ramaders; les ordenacions integrals de forests i tractaments silvícoles, sense perjudici de les competències que en esta matèria puguen correspondre a la conselleria competent en matèria de prevenció d'incendis forestals; les obres de restauració i millora paisatgística en terrenys forestals; l'elaboració, desplegament i aplicació de l'instrument de planificació i l'ordenació forestal de la Comunitat Valenciana; el foment de l'ús públic sostenible de les forests i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
c) Servici de Gestió d'Espais Naturals Protegits, al qual correspon la gestió dels parcs naturals, reserves naturals, paratges naturals, paisatges protegits, monuments naturals, zones humides catalogades, coves catalogades i àrees naturals protegides per instruments internacionals; el foment de l'ús públic sostenible dels espais naturals; la col·laboració amb els ajuntaments en la gestió dels paratges naturals municipals; l'elaboració i la tramitació dels projectes de declaració dels espais naturals protegits; l'elaboració i la tramitació dels seus instruments de planificació i de gestió i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
d) Servici de Caça i Pesca, al qual corresponen l'estudi i l'elaboració de propostes de directrius per a l'ordenació i la gestió de la caça i de la pesca continental per a un aprofitament sostenible; la tramitació de períodes hàbils de caça i pesca; vedes especials; autoritzacions i plans tècnics de caça i pesca; reserves i tancats; foment i control de les espècies cinegètiques i piscícoles; la gestió de la caça i la pesca en els espais en què les tinga encomanades, i qualssevol altres funcions que en matèria de caça i pesca li siguen atribuïdes i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
2. Queda integrat en la Direcció General del Medi Natural el Centre per a la Investigació i Experimentació Forestal de la Comunitat Valenciana (CIEF), creat pel Decret 19/2005, de 28 de gener, del Consell, al capdavant del qual estarà la persona titular de la Subdirecció General del Medi Natural.   
  
  
Secció segona  
Direcció General d'Avaluació Ambiental i Territorial  
  
Article 16. Competències  
La Direcció General d'Avaluació Ambiental i Territorial és el centre directiu dependent de la Secretaria Autonòmica de Territori, Medi Ambient i Paisatge que exercix les competències que li atribuïx l'article 70 de la Llei del Consell en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme.  
  
Article 17. Estructura  
Per al desenvolupament de les seues competències, la Direcció General d'Avaluació Ambiental i Territorial s'estructura en les unitats següents:  
  
Subdirecció General d'Avaluació Ambiental i Territorial, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
  
a) Servici d'Avaluació Ambiental Estratègica, al qual correspon la tramitació de l'avaluació ambiental de plans i programes i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
b) Servici d'Avaluació d'Impacte Ambiental, al qual correspon la tramitació de les avaluacions d'impacte ambiental de projectes públics i privats, el seu estudi i la declaració d'impacte ambiental i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
c) Servici de Coordinació Urbanística i Territorial, al qual corresponen les funcions d'assessorament tècnic, la coordinació, la supervisió tècnica i el control de les actuacions en matèria d'urbanisme i territori, la coordinació de l'activitat que es desenvolupe en els servicis territorials d'Urbanisme, inclosos el Registre Urbanístic de la Comunitat Valenciana i el Registre Autonòmic dels Patrimonis Municipals de Sòl; el foment d'actuacions de planificació urbanística; el manteniment i la gestió de l'arxiu documental i cartogràfic de la Direcció General; el Sistema d'Informació Territorial, en els termes establits en la legislació en matèria d'ordenació territorial, així com la seua difusió i divulgació i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
d) Servici de Règim Jurídic i Inspecció Territorial, al qual corresponen les funcions d'assessorament jurídic i d'emissió d'informes en matèries pròpies de la Direcció General. Les funcions d'inspecció urbana i la instrucció d'expedients sancionadors i de restauració de la legalitat en les matèries pròpies d'esta Direcció General. A més, li correspon informar sobre els recursos que es formulen contra els actes emesos en matèries de competència de la Direcció General i qualsevol altra funció relativa a la inspecció que li siga encomanada.  
  
  
Secció tercera  
Direcció General de Qualitat Ambiental  
  
Article 18. Competències   
La Direcció General de Qualitat Ambiental és el centre directiu dependent de la Secretaria Autonòmica de Territori, Medi Ambient i Paisatge que exercix les competències que li atribuïx l'article 70 de la Llei del Consell en matèria de qualitat i educació ambiental, gestió de residus, control de la contaminació, protecció del medi ambient atmosfèric, intervenció administrativa ambiental, inspecció mediambiental i canvi climàtic.  
  
Article 19. Estructura  
Per al desenvolupament de les seues competències, la Direcció General de Qualitat Ambiental s'estructura en les unitats següents:  
  
Subdirecció General de Qualitat Ambiental, a la qual correspon planificar, dirigir, controlar, coordinar i supervisar l'activitat dels servicis sota la seua dependència i que, a continuació, s'esmenten:  
a) Servici de Protecció i Control Integrat de la Contaminació, al qual corresponen l'explotació i la gestió del sistema de vigilància i control de la qualitat de l'aire; les actuacions relatives al comerç de drets d'emissió de gasos d'efecte hivernacle; l'inventari d'emissions a l'atmosfera; el registre de focus potencialment contaminants de l'atmosfera; la proposta d'actuacions relatives a la protecció atmosfèrica i acústica; el desenvolupament de l'estratègia sobre el canvi climàtic a la Comunitat Valenciana i el seu seguiment i, en general, totes les funcions que li siguen encomanades en estes matèries. També li corresponen les autoritzacions ambientals integrades (IPPC), així com la concessió de l'Etiqueta Ecològica Europea; la gestió dels registres de centres segons el Reglament EMAS i d'entitats col·laboradores en matèria de qualitat ambiental; les convalidacions per inversions mediambientals i el control de qualitat de les aigües en zones humides i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
b) Servici de Gestió de Residus, al qual corresponen les funcions en matèria de residus; les relatives a la planificació; autorització de les operacions de producció i gestió de residus, així com la valoració, minimització i eliminació d'estos; la utilització de residus inerts adequats en obres de restauració, condicionament i rebliment o amb fins de construcció. També li correspon exercir les competències integrals en matèria de sòls contaminats; gestió de fangs de depuradora; autorització i coordinació de sistemes integrats de gestió; accions de sensibilització per al foment de la minimització i reciclatge de residus, així com el desenvolupament dels plans zonals de residus urbans i la coordinació dels organismes encarregats de la seua execució, i, en general, totes les funcions que li siguen encomanades en relació amb les anteriors i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
c) Servici d'Innovació Administrativa Ambiental, al qual corresponen les funcions en matèria dels procediments de responsabilitat ambiental dels operadors econòmics; règim administratiu ambiental dels operadors econòmics no subjectes a autorització ambiental integrada; formulació de propostes de desplegament normatiu i de gestió; actuacions de modernització i simplificació administrativa; tractament de la informació ambiental i impuls dels mitjans telemàtics en relació amb els operadors econòmics; la realització de jornades o altres actuacions de difusió mediambiental dirigides als operadors econòmics, així com la direcció i la gestió del Centre d'Educació Ambiental de la Comunitat Valenciana; l'exercici d'activitats d'informació, formació i comunicació ambiental dirigides al públic en general i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
d) Servici d'Inspecció Mediambiental, al qual correspon exercir les funcions d'inspecció, vigilància i control del compliment de les matèries pròpies de la Direcció General de Qualitat Ambiental. Així mateix, li correspon informar sobre els recursos que es formulen contra els actes que imposen sancions i qualsevol altra funció relativa a la inspecció que li siga encomanada. També li correspon la coordinació i la direcció tècnica dels inspectors mediambientals, com també la tramitació de les diligències preliminars en les actuacions pròpies de la inspecció, proposant l'adopció de mesures provisionals i definitives; la proposta d'inici de procediments sancionadors als responsables d'infraccions mediambientals; l'assessorament i la informació en la matèria en especial a altres administracions públiques i a les persones inspeccionades i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
  
  
Secció quarta  
Subdirecció General d'Ordenació,   
Planificació i Actuacions Territorials Estratègiques  
  
Article 20. Funcions  
La Subdirecció General d'Ordenació, Planificació i Actuacions Territorials Estratègiques és la unitat administrativa a la qual correspon planificar, dirigir, controlar, coordinar i supervisar l'activitat del servici sota la seua dependència.   
  
Article 21. Estructura  
Per al desenvolupament de les seues funcions, la Subdirecció General d'Ordenació, Planificació i Actuacions Territorials Estratègiques establix el servici següent:  
  
a) Servici d'Infraestructura Verda i Paisatge, al qual correspon la definició de les polítiques territorials i el desplegament de l'Estratègia Territorial de la Comunitat Valenciana; l'impuls i la coordinació de les actuacions territorials estratègiques, exercir les funcions relatives a l'elaboració, supervisió, gestió i tramitació dels instruments previstos en la normativa de protecció del paisatge i de la infraestructura verda, incloent-hi els riscos naturals i territorials; el foment de la participació pública i la coordinació amb altres administracions públiques en estes matèries; la cooperació amb els ajuntaments en l'elaboració, tramitació i aplicació dels instruments de paisatge; la planificació i impuls d'actuacions singulars de protecció, ordenació i gestió del paisatge i de la infraestructura verda, i la difusió i sensibilització en matèria d'ordenació del territori i paisatge i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
  
CAPÍTOL IV  
De la Sotssecretaria  
  
Article 22. Competències  
La Sotssecretaria, sota la dependència directa de la persona titular, exercirà les competències establides en l'article 69 de la Llei del Consell.  
  
La Sotssecretaria coordinarà la tasca de l'Advocacia General de la Generalitat amb els òrgans directius i superiors de la Conselleria. L'Advocacia General de la Generalitat prestarà les seues funcions a la Conselleria d'Infraestructures, Territori i Medi Ambient, de conformitat amb el que establixen els articles 17 i següents del Decret 84/2006, de 16 de juny, del Consell, pel qual es va aprovar el Reglament de l'Advocacia General de la Generalitat.  
  
Article 23. Estructura  
La Sotssecretaria, per al desenvolupament de les competències expressades en l'article anterior, s'estructura en la unitat següent:  
  
La Secretaria General Administrativa, a la qual corresponen les funcions establides en l'article 73.2 de la Llei del Consell i s'estructura en els servicis següents:  
a) Servici de Programació i Gestió Econòmica, al qual correspon l'elaboració de l'avantprojecte de pressupostos de la Conselleria, el control i el seguiment de l'execució pressupostària i les seues modificacions, com també la gestió econòmica d'ingressos i despeses en general, l'elaboració de la informació economicopressupostària necessària per a la gestió de les distintes unitats administratives, el seguiment i el control dels fons comunitaris, l'avaluació, l'anàlisi i l'elaboració d'informes sobre inversions i despeses en general; totes les funcions que li corresponguen en relació amb la gestió econòmica i pressupostària i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
b) Servici de Recursos Humans, al qual correspon la gestió del personal de la Conselleria, com també l'aplicació de normes i directrius internes; l'elaboració i la tramitació de les propostes de modificació de la relació de llocs de treball; el seguiment del control horari; la confecció i incidències de nòmines; la conservació i custòdia dels expedients personals; l'elaboració d'informes i propostes de resolució, l'impuls, la tramitació i el seguiment de tots els expedients en matèria de personal i en general i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
c) Servici de Coordinació i Suport Tècnic, al qual correspon la tramitació dels procediments de responsabilitat patrimonial que competisquen a esta Conselleria; la tramitació dels assumptes que s'hagen d'elevar a la Comissió de Secretaris Autonòmics i Sotssecretaris i al Consell, així com el trasllat d'acords; la tramitació i la coordinació de convenis i acords de col·laboració que haja de subscriure la Conselleria; l'adopció de les mesures conduents a la racionalització, simplificació, informatització i millora de la tramitació administrativa, de l'estructura i dels mètodes de treball; la proposta de millores de processos i tasques administratives com també dels instruments de gestió; el disseny i normalització d'impresos i la logística de les comunicacions; l'organització de l'arxiu; registre general de documents i de la informació al públic; el manteniment dels locals i instal·lacions de la Conselleria i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
d) Servici de Contractació i Assumptes Generals, al qual corresponen la gestió i la tramitació dels expedients relatius a contractació administrativa; assumptes generals i expropiacions; la confecció de plecs de condicions, fiances i documents contractuals; l'impuls i el seguiment de tots els expedients de la Conselleria que comporten despesa i la tramitació dels que no competisquen a altres dependències; la supervisió i la coordinació del parc mòbil; l'estudi, el control i la gestió patrimonial dels béns mobles i immobles de la Conselleria; l'elaboració d'informes i propostes de resolució i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
e) Servici de Supervisió de Projectes, al qual correspon verificar que s'han tingut en compte les disposicions de caràcter legal o reglamentari, així com la normativa tècnica que li siga aplicable a cada tipus d'avantprojecte i projecte d'obra, de la mateixa manera que a les seues modificacions; examinar que els preus dels materials i de les unitats d'obra són els adequats per a l'execució del contracte; proposar a l'òrgan de contractació criteris i orientacions de caràcter tècnic per a la seua inclusió, si és el cas, en la circular, norma o instrucció corresponent i, en general, totes les funcions relatives a projectes d'obres previstes en la legislació de contractes de les administracions públiques i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
  
  
TÍTOL III  
L'organització territorial  
  
Article 24. Les direccions territorials  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València hi haurà una direcció territorial d'Infraestructures, Territori i Medi Ambient sota la dependència orgànica de la Sotssecretaria i amb competència en el territori de la respectiva província.  
2. Funcionalment, les direccions territorials depenen de les direccions generals, en consideració a la matèria a què, en cada cas, es referisca l'actuació administrativa corresponent, i que a este efecte, establiran els criteris i directrius necessaris.  
  
Article 25. Atribucions dels directors o de les directores territorials   
1. En cada una de les províncies, dependent de la Sotssecretaria, hi haurà un director o una directora territorial que dirigirà i coordinarà els programes, activitats, servicis, seccions, unitats administratives i els llocs de treball que segons la relació de llocs de treball de l'administració al servici del Consell estan adscrits a la direcció territorial, de conformitat amb els criteris i les directrius que establisca cada un dels centres directius de la Conselleria, segons l'índole de la matèria, i vetlarà pel seu funcionament correcte i adoptarà les mesures que siguen necessàries.  
2. Així mateix, en cada direcció territorial, un secretari o una secretària territorial, amb rang de cap de servici, prestarà assistència tècnica a la persona titular de la Direcció Territorial i exercirà les atribucions de tramitació administrativa, de gestió de personal, d'assumptes generals i de gestió econòmica i pressupostària.  
  
Article 26. Estructura  
Per al desenvolupament de les seues funcions les direccions territorials s'estructuren en:  
1. Servicis territorials de Carreteres, als quals corresponen la redacció de projectes, com també la gestió i el control de les obres que se'ls encomane; el manteniment, la conservació i la vigilància de la xarxa de carreteres autonòmica, i de les seues instal·lacions i elements patrimonials annexos; la gestió del parc de vehicles, tallers, laboratoris i la resta d'instal·lacions; els treballs relatius a la defensa de les carreteres en situacions d'emergència o extraordinàries i la formulació de propostes d'autorització i llicències la resolució de les quals siga competència de la Direcció General d'Obres Públiques, Projectes Urbans i Habitatge, en relació amb les activitats que es desenvolupen en la carretera i en les seues zones d'afecció i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
2. Servicis territorials de Transports, als quals correspon, sense perjuí de les competències de l'Agència Valenciana de Mobilitat, l'expedició, l'anul·lació, la suspensió i la rehabilitació d'autoritzacions de transports; autoritzacions d'activitats auxiliars i complementàries del transport; autoritzacions provisionals d'ampliació de transports regulars de viatgers o de nous servicis en què hi haja una urgència justificada, a fi d'adaptar-les a les necessitats del transport escolar i de menors; certificacions sobre les dades que es troben en els seus arxius i la compulsa de documents i l'execució dels plans d'inspecció de la Direcció General de Transports i Logística i la tramitació d'expedients sancionadors i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
3. Servicis territorials d'Habitatge i Projectes Urbans, als quals corresponen les funcions de tramitació, gestió i resolució dels expedients ordinaris de qualificació o declaració d'habitatges de protecció pública, d'acord amb la normativa vigent, així com la resolució de tots els tràmits que se'n deriven, d'acord amb la seua regulació legal; la tramitació, gestió i resolució dels expedients ordinaris d'ajudes a l'habitatge, acollits als marcs reguladors d'actuacions protegibles en matèria d'habitatge i d'altres programes complementaris; la tramitació, seguiment i informes tècnics en actuacions directes i convingudes i àrees de rehabilitació urbana, així com, si és el cas, l'aprovació de projectes tècnics en els supòsits regulats en els respectius convenis; la incoació d'expedients sancionadors en matèria d'habitatge, amb les facultats d'imposició de sancions econòmiques dins dels límits imposats per la legislació vigent i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
4. Servicis territorials d'Urbanisme, als quals corresponen, seguint els criteris i directrius de la Direcció General d'Avaluació Ambiental i Territorial, l'aplicació i el control del planejament i de la gestió urbanística, així com dels instruments d'ordenació; la secretaria permanent de la comissió territorial d'urbanisme corresponent i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
5. Servicis territorials de Medi Ambient als quals correspon, en el seu àmbit, l'execució i la supervisió de la planificació en matèria forestal; la gestió dels camins ramaders; la tramitació i gestió de l'ordenació en matèria cinegètica i piscícola; el desenvolupament d'actuacions relatives a la conservació de la biodiversitat; la gestió dels expedients referits al catàleg de cavitats subterrànies de la Comunitat Valenciana i l'emissió d'informes específics o complementaris sobre l'afecció a espais naturals protegits i zones humides que siguen sol·licitats des de la Direcció General; així com les funcions concretes que en matèria d'espais naturals siguen atribuïdes per la direcció general competent, d'acord amb els criteris i directrius que esta establisca; les actuacions referents al canvi climàtic, a la qualitat ambiental i als instruments d'intervenció ambiental previstes en la normativa en matèria de prevenció i control integrats de la contaminació i aquelles altres funcions que se li encomanen en matèria de la seua competència sempre que no estiguen expressament atribuïdes a altres servicis.  
  
  
  
DISPOSICIÓ ADDICIONAL  
  
Única. Competència sancionadora en matèria de subvencions  
Correspon a la persona titular de la Conselleria, en el seu àmbit competencial, la imposició de les sancions que deriven dels procediments sancionadors instruïts en matèria de subvencions.  
  
  
DISPOSICIONS TRANSITÒRIES  
  
Única. Relacions de llocs de treball  
Les unitats i els llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda. La seua retribució s'efectuarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este decret, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
  
DISPOSICIÓ DEROGATÒRIA  
  
Única. Derogació normativa  
Queden derogats el Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport, i el Decret 139/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, com també l'Orde 1/2010, de 19 de gener, de la Conselleria de Medi Ambient, Aigua, Urbanisme i Habitatge, per la qual es desplega l'esmentat Decret 139/2009, de 18 de setembre, del Consell, i totes les disposicions que del mateix rang o d'un rang inferior s'oposen al present decret.  
  
  
  
DISPOSICIONS FINALS  
  
Primera. Habilitació normativa  
Es faculta la persona titular de la Conselleria d'Infraestructures, Territori i Medi Ambient per a dictar totes les disposicions que requerisca el desplegament i l'execució del present decret, en compliment del que disposa l'article 65 de la Llei del Consell.  
  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
  
Castelló de la Plana, 2 de setembre de 2011  
  
El president de la Generalitat,  
ALBERTO FABRA PART  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI